ഏഷ്യൻ അത്ലറ്റിക് ചാംപ്യൻഷിപ്പിൽ ചൈനയുടെ ആധിപത്യം അവസാനിപ്പിച്ച് ഇന്ത്യ കിരീടം ഉയർത്തിയതിന് പിന്നാലെ ഇന്ത്യൻ അത്ലറ്റിക്സിന് തന്നെ നാണക്കേടായി വീണ്ടും ഉത്തകേജക മരുന്ന് വിവാദം . ഏഷ്യൻ അത്ലറ്റിക് ചാമ്പ്യൻഷിപ്പിൽ ഷോട്ട്പുട്ടിലെ സ്വർണമെഡൽ ജേതാവായ മൻപ്രീത് കൌർ ഉത്തേജകമരുന്ന് പരിശോധനയിൽ പരാജയപ്പെട്ടു . ഏഷ്യൻ ചാമ്പ്യൻഷിപ്പിന് മുമ്പ് ജൂൺ ആദ്യം പട്യാലയിൽ നടന്ന ഫെഡറേഷൻ കപ്പിനിടെയാണ് മൻപ്രീത് നിരോധിത മരുന്നായ ഡൈമീതൈൽബ്യൂട്ടൈലമൈൻ ഉപയോഗിച്ചതായി തെളിഞ്ഞിരിക്കുന്നത് . ദേശീയ ഉത്തേജക വിരുദ്ധ ഏജൻസിയുടെ പരിശോധനാഫലം അത്ലറ്റിക്സ് ഫെഡറേഷൻ ഓഫ് ഇന്ത്യയാണ് പുറത്തുവിട്ടത് . നാഡയുടെ തെളിവെടുപ്പ് സമിതിക്ക് മുന്നിൽ ഹാജരായി നിരപരാധിത്വം തെളിയിക്കാനായില്ലെങ്കിൽ ഭുവനേശ്വറിൽ സ്വന്തമായ സ്വർണമെഡൽ മൻപ്രീതിന് നഷ്ടമാകും . അടുത്തമാസം ലണ്ടനിൽ നടക്കുന്ന ലോക അത്ലറ്റിക് ചാംപ്യൻഷിപ്പിലെ ഇന്ത്യയുടെ മെഡൽ പ്രതീക്ഷയാണ് മൻപ്രീത് കൌർ . രാജ്യാന്തര ഉത്തേജകവിരുദ്ധ ഏജൻസിയായ വാഡയുടെ നിരോധിതമരുന്നുകളുടെ പട്ടികയിൽ ഡൈമീതൈൽബ്യൂട്ടൈലമൈൻ ഇല്ലാത്തതിനാൽ ലോക ചാംപ്യൻഷിപ്പിൽ പങ്കെടുക്കാൻ മൻപ്രീതിന് തടസമുണ്ടാകില്ല . മീറ്റിന് ദിവസങ്ങൾ മാത്രം ശേഷിക്കെയാണ് ഇന്ത്യൻ അത്ലറ്റിക്സിനെയാകെ പിടിച്ചുകുലുക്കുന്ന വാർത്ത പുറത്തുവന്നിരിക്കുന്നത് . ലോകചാംപ്യൻഷിപ്പ് പോലൊരു രാജ്യാന്തരവേദിയിൽ രാജ്യത്തിന്റെ അഭിമാനത്തിന് സാഹചര്യമുണ്ടാകാതിരിക്കാൻ ഫെഡറേഷൻ മുൻകരുതലെടുക്കുമോ എന്നാണ് അറിയേണ്ടത് . മുൻ ലോക ഒന്നാം നമ്പർ താരം കൂടിയായ മൻപ്രീത് റിയോ ഒളിംപിക്സിലും ഇന്ത്യയെ പ്രതിനിധീകരിച്ചിരുന്നു .